
Svájc és az Európai Unió kapcsolata a személyek szabad mozgása tükrében

„Masseneinwanderung Stoppen JA”vagyis a tömeges bevándorlás megállítására felhívó plakátok serege lepte el a svájci falvakat és városokat. 2014. február 9-én a svájci polgároknak arról kellett dönteniük, hogy visszaállítsák-e a bevándorlási kvótarendszert az uniós polgárokkal szemben. A szavazásra jogosultak 50,3 százaléka a bevándorlási kvóta bevezetése mellett döntött. A kvóta rendszer visszaállítása sérti az EU és Svájc között érvényben lévő személyek szabad mozgásáról szóló egyezményt. A referendum eredménye egy lavinát indíthat el, szerződés felmondásával az ún. „Clause de Guillotin” záradék lép életbe, mely szerint az I. megállapodási csomagban tartozó többi hat szektorális megállapodás is hatályát vesztheti. A népszavazás eredménye kihatással lehet Svájc és az EU közötti kapcsolatok egészére.
Dolgozatomban az népszavazás mögött rejlő (gazdasági, társadalmi, politikai és jogi) természetű okokat veszem górcső alá. Ezt követően a személyek szabad mozgásáról szóló szerződést tekintem át. Vizsgálom, hogy, milyen párhuzam mutatható ki a személyek szabad mozgásáról szóló kétoldalú megállapodás és a migráció problémája között. Elemezem a népességváltozásra (migrációra) vonatkozó statisztikai adatokat, hogy választ kapjak arra a kérdésre: vajon a számok visszaigazolják-e a tömeges bevándorlástól való svájci félelmet?
Azt a hipotézist állítottam fel, hogy a népszavazás eredménye nem egy statikus helyzetet tükröz. Véleményem szerint a februári népszavazások eredménye alapján nem lehet messzemenő következtetéseket levonni. Az EU és Svájc között kialakult problémák megoldására több lehetőség kínálkozik, ezek közül igyekszem néhányat bemutatni.
Az elkövetkező hónapokban és években igen nagy figyelem összpontosul majd mind a svájci kormány, mind az Európai Unió politikusainak lépéseire. Remélhetőleg a közeljövőben sikerül egy olyan megoldást találniuk, amely mind Svájc, mind az Európai Unió számára megfelelő, s amelyet mindkét fél hajlandó megoldásként elfogadni. Úgy gondolom ez Bern és Brüsszel közös érdeke.



